钦定古今图书集成/理学汇编/文学典/第092卷 > 王逢
## 钦定古今图书集成/理学汇编/文学典/第092卷 > 王逢

按《明外史戴良传》：“逢字原吉，江阴人。至正中，作《河清
颂》，台臣荐之，称疾辞。张士诚据吴，其弟士德用逢策，
北降于元以拒明太祖灭士诚，欲辟用之，坚卧不起，
隐居上海之乌泾，歌咏自适。洪武十五年，以文学征，
有司迫上道。时子掖为通事司令，以父年高，叩头泣
请，乃命吏部符止之。又六年，卒，年七十。有《梧溪诗集》”
七卷。逢自称“席帽山人。”

按《江阴县志》：逢，字原吉，自号席帽山人。其后避地松
之青龙江口，以祖母徐手植双梧于江阴横河上，不
忍忘，自号梧溪子，又移居横泖，卜隐乌泾，筑草堂以
居，自号最闲园丁。初，至正间，江阴盗起，攻陷城邑，东
八乡之民多胁从，浙东帅观孙克复欲屠之，问故于
逢，逢曰：“民非喜乱，无父母耳。”观孙悟，一言而活生人
“之命无算。”无锡民横罹锋刃，掩其遗骼，少作《河清颂》。
金陵，台臣以茂才异等荐浙西分宪，又以晦迹丘园
荐张士诚，开藩辟为行元帅府经历。左丞王晟复举
淮省都事，丞相达识拟擢萧山县尹，并辞。明洪武中，
以文学录用，所司敦迫上道。子掖方任通事司令，以
父老叩头哀请，乃谕吏部符止之。尝学诗于柯敬仲，
所著有《梧溪诗集》行于世，多乱离时忠孝节烈事，可
称“诗史”云。